CELEX: 62020TN0472
Language: mt
Date: 2020-10-15 00:00:00
Title: Kawża T-472/20: Rikors ippreżentat fil-15 ta’ Ottubru 2020 – LC vs Il-Kummissjoni

7.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 423/37
            
         
      Rikors ippreżentat fil-15 ta’ Ottubru 2020 – LC vs Il-Kummissjoni
      (Kawża T-472/20)
      (2020/C 423/54)
      Lingwa tal-kawża: il-Franċiż
      
         Partijiet
      
      
         Rikorrent: LC (rappreżentant: L. Bôle-Richard, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni C(2020) 3503 final tat-28 ta’ Mejju 2020;
               
            
                  —
               
               
                  tibgħat lura l-fajl lill-Kummissjoni;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka ħames motivi.
      
                  1.
               
               
                  L-ewwel motiv ibbażat fuq l-evalwazzjoni manifestament żbaljata tal-interess Komunitarju mwettqa mill-Kummissjoni Ewropea. F’dan ir-rigward ir-rikorrent isostni li l-Kummissjoni ma ħaditx il-miżura tal-importanza u tal-gravità tal-ksur tar-regoli tal-kompetizzjoni bħala kriterji ta’ evalwazzjoni tal-interess Komunitarju. Ir-rikorrent iżid li l-isfruttament frawdolenti tal-portafoll ta’ privattivi tiegħu ppermetta lin-negozjanti online kif ukoll lill-operaturi postali u loġistiċi jużaw l-invenzjoni inkwistjoni mingħajr ma jaqsmu l-użu tagħha, il-vantaġġi tagħha u l-benefiċċji li jirriżultaw minnha fis-suq kollu kkonċernat.
               
            
                  2.
               
               
                  It-tieni motiv ibbażat fuq in-nuqqas tal-Kummissjoni li teżamina l-ilment b’kura u b’imparzjalità. Ir-rikorrent jilmenta li d-deċiżjoni kkontestata wettqet preżentazzjoni b’mod parzjali tal-każ u tal-kronoloġija tiegħu, filwaqt li tagħtih pariri ġuridiċi inadatti. Barra minn hekk, il-formulazzjoni tad-deċiżjoni kkontestata turi l-assenza ta’ analiżi, mill-Kummissjoni, tal-punti ta’ fatt u ta’ liġi miġjuba għall-attenzjoni tagħha.
               
            
                  3.
               
               
                  It-tielet motiv ibbażat fuq użu ħażin ta’ poter li l-Kummissjoni saret ħatja tiegħu billi sabet ruħha f’sitwazzjoni ta’ kunflitt ta’ interessi u billi użat manuvri ta’ dewmien kontra r-rikorrent u t-talbiet tiegħu. Insostenn ta’ dan il-motiv, ir-rikorrent jinvoka, b’mod partikolari, rabtiet bejn il-Kummissjoni u l-kumpannija Amazon.
               
            
                  4.
               
               
                  Ir-raba’ motiv ibbażat fuq żball ta’ liġi li jirriżulta min-nuqqas ta’ konstatazzjoni mill-Kummissjoni ta’ diskriminazzjoni għall-aċċess għall-proċess ta’ elaborazzjoni tal-istandards kif ukoll għar-riżultat u għar-rapporti ta’ dawn il-proċessi. Ir-rikorrent jafferma li huwa ġie prekluż milli jaċċedi għall-proċess ta’ standardizzazzjoni, kemm fi ħdan il-GS1 u l-ISO kif ukoll fi ħdan operaturi postali jew loġistiċi u impriżi li żviluppaw l-istandard settorjali de facto tagħhom stess ibbażat fuq il-proċess kopert bi privettiva minnu.
               
            
                  5.
               
               
                  Il-ħames motiv ibbażat fuq żball ta’ liġi li jirriżulta min-nuqqas ta’ konstatazzjoni mill-Kummissjoni ta’ ksur tal-Artikolu 101(1) TFUE. Ir-rikorrent iqis li fi ħdan is-suq tat-trasport u tat-traċċar ta’ pakketti, huwa muri li l-persuni allegati li wettqu l-ksur wettqu diskussjonijiet antikompetittivi, esklużjoni antikompetittiva u, barra minn hekk, irrifjutawlu l-aċċess għall-proċess ta’ standardizzazzjoni. L-eżami tal-ftehimiet ta’ kooperazzjoni orizzontali fid-dawl tal-preżunzjonijiet ta’ kompatibbiltà u ta’ inkompatibbiltà jwassal inkontestabbilment sabiex dawn il-ftehimiet jitqiesu bħala inkompatibbli mal-Artikolu 101(1) TFUE. Fl-aħħar nett, ir-rikorrent ifakkar li, skont l-Artikolu 101(3) TFUE, ebda eżenzjoni ma tista’ tingħata lill-ftehimiet ta’ kooperazzjoni orizzontali suġġett tat-tilwima.